b'\n_START_ARTICLE_\nKukkaro (J\xc3\xa4ms\xc3\xa4)\n_START_SECTION_\nMaantietoa\n_START_PARAGRAPH_\nSaari on 2,5 kilometri\xc3\xa4 pitk\xc3\xa4, 1,8 kilometri\xc3\xa4 leve\xc3\xa4 ja sen pinta-ala on 2,58 neli\xc3\xb6kilometri\xc3\xa4 . Se sijaitsee Savisel\xc3\xa4n luoteisreunassa mantereen l\xc3\xa4heisyydess\xc3\xa4 ja se j\xc3\xa4\xc3\xa4 Vanhansel\xc3\xa4lt\xc3\xa4 katsoen Taivassalon suojaan. Saaren ja mantereen v\xc3\xa4liss\xc3\xa4 sijaitsee Kukkarosalmi, joka on 200\xe2\x80\x93800 metri\xc3\xa4 leve\xc3\xa4. Salmessa sijaitsevat Majasaari, Talassaari ja pieni luoto. Salmen etel\xc3\xa4p\xc3\xa4\xc3\xa4ss\xc3\xa4 ja sen salmensuulla sijaitsee viel\xc3\xa4 Mertasaari ja sen takana id\xc3\xa4ss\xc3\xa4 Huhtisaari. Salmen pohjoisp\xc3\xa4\xc3\xa4 aukeaa Numarinsel\xc3\xa4lle, joka sijaitsee mantereen ja Taivassalon v\xc3\xa4liss\xc3\xa4. Taivassaloon on matkaa 850 metri\xc3\xa4 ja Numarinsel\xc3\xa4ll\xc3\xa4 sijaitsee viel\xc3\xa4 nelj\xc3\xa4 pient\xc3\xa4 Vahtsaarta. Taivassalon etel\xc3\xa4puolella on Vuorissalo, jonne on 1,7 kilometri\xc3\xa4 matkaa. Saarien v\xc3\xa4liss\xc3\xa4 on Marjosaari, Syv\xc3\xa4nniemenluoto ja Kukkarosta katsoen kaakossa on Kuorussaari. Kukkaron rannat ovat rantaviivaltaan selv\xc3\xa4piirteisi\xc3\xa4. Koillisp\xc3\xa4\xc3\xa4ss\xc3\xa4 ty\xc3\xb6ntyy esille Karinnen\xc3\xa4, etel\xc3\xa4p\xc3\xa4\xc3\xa4ss\xc3\xa4 Kettunen\xc3\xa4 ja Kukkarosalmessa Hietastennen\xc3\xa4. Mainitut niemet ovat pieni\xc3\xa4. Karinnen\xc3\xa4 ja saaren lounaisosa ovat alavaa maastoa. Muualla saari nousee korkeaksi ja kallioiseksi sel\xc3\xa4nteeksi. L\xc3\xa4hes kolmannes saaresta kohoaa 120 metrin korkeuteen mpy. Sel\xc3\xa4nteell\xc3\xa4 on kolme m\xc3\xa4enhuippua, joista korkein kohta sijaitsee lounaisp\xc3\xa4\xc3\xa4ss\xc3\xa4. Se ylt\xc3\xa4\xc3\xa4 84 metrin korkeuteen P\xc3\xa4ij\xc3\xa4nteen vedenpinnasta. Keskimm\xc3\xa4inen m\xc3\xa4ki on toiseksi korkeimmalla ja Karinm\xc3\xa4ki, joka sijaitsee saaren koillisp\xc3\xa4\xc3\xa4ss\xc3\xa4, on kallioinen mutta samalla matalin m\xc3\xa4ki. Saaren lounaisosissa on viel\xc3\xa4 peltomaata, vaikka vakituista asutusta ei en\xc3\xa4\xc3\xa4 ole. Rannoilla ja entisell\xc3\xa4 maatilalla on yhteens\xc3\xa4 yli 20 vapaa-ajan asuntoa. Kukkarosalmessa kulkee venev\xc3\xa4yl\xc3\xa4 kuten my\xc3\xb6s leve\xc3\xa4mm\xc3\xa4ll\xc3\xa4 Taivassalon ja Kukkaron v\xc3\xa4lisell\xc3\xa4 j\xc3\xa4rvensel\xc3\xa4ll\xc3\xa4.\n_START_SECTION_\nHistoriaa\n_START_PARAGRAPH_\nTaloudellisessa kartassa vuodelta 1938 on saarelle merkitty kaksi maatilaa peltoineen ja yksi muu kiinte\xc3\xa4 tila. Peltopalstoja on seitsem\xc3\xa4n. Saaren nimi on kartassa \xe2\x80\x9dKukkarosalo\xe2\x80\x9d . Vuoden 1966 peruskartassa n\xc3\xa4kyy kahdeksan peltopalstaa ja seuraavassa vuoden 1981 kartassa 10 palstaa. Vapaa-ajan asuntoja on t\xc3\xa4ss\xc3\xa4 vaiheessa kuusi ja 1990-luvulla kahdeksan.'